SL Uradni list Evropske unije L 233/11

UREDBA KOMISIJE (ES) št. 1460/2005

z dne 8. septembra 2005

o spremembah Uredbe Sveta (ES) št. 747/2001 glede tarifnih kvot Skupnosti in referenčnih količin za nekatere izdelke s poreklom iz Alžirije

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 747/2001 z dne 9. aprila 2001 o zagotovitvi upravljanja tarifnih kvot Skupnosti in referenčnih količin za izdelke, ki so na podlagi sporazumov z nekaterimi sredozemskimi državami upravičeni do preferencialov, ter o razveljavitvi Uredb (ES) št. 1981/94 in (ES) št. 934/95 (1), in zlasti člena 5(1)(b) Uredbe,

ob upoštevanju naslednjega:

(1) Svet je s Sklepom z dne 18. julija 2005 (2) potrdil Evro-mediteranski sporazum o pridružitvi med Evropsko skupnostjo in njenimi članicami na eni strani ter Ljudsko demokratično republiko Alžirijo na drugi strani.

(2) Navedeni sporazum predvideva za nekatere izdelke tarifne koncesije, ki veljajo v okviru omejitev tarifnih kvot Skupnosti in v okviru referenčnih količin.

(3) Za izvedbo tarifnih kvot in referenčnih količin je treba spremeniti Uredbo (ES) št. 747/2001.

(4) Ker je bila Uredba Komisije (EGS) št. 3590/85 z dne 18. decembra o potrdilu in poročilu o analizi, ki sta potrebna pri izvozu vina, grozdnega soka in grozdnega mošta (3), razveljavljena z Uredbo Komisije (ES) št. 883/2001 z dne 24. aprila 2001 o določitvi podrobnih pravil za izvajanje Uredbe Sveta (ES) št. 1493/1999 glede trgovine s tretjimi državami s proizvodi vinskega sektorja (4), je treba zaradi jasnosti v Uredbi (ES) št. 747/2001 sklic na Uredbo (EGS) št. 3590/85 nadomestiti z novim sklicem na Uredbo (ES) št. 883/2001.

(5) Za leto 2005 je treba obseg novih tarifnih kvot izračunati sorazmerno z osnovnim obsegom, navedenim v Sporazumu, v sorazmerju z delom obdobja, ki se je izteklo pred datumom začetka veljavnosti Sporazuma.

(6) Zaradi lažjega upravljanja v letu 2005 dveh tarifnih kvot, ki že obstajata v Uredbi (ES) št. 747/2001 za vina s poreklom iz Alžirije, je treba spremeniti količine, uvožene v okviru navedenih kvot glede na ustrezne tarifne kvote, odprte v skladu z Uredbo (ES) št. 747/2001, kakor je spremenjena s to uredbo.

(7) Ker začne ta sporazum veljati 1. septembra 2005, se ta uredba uporablja od istega dne.

(8) Ukrepi, predvideni s to uredbo, so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Uredba (ES) št. 747/2001 se spremeni:

1. Člen 3 se nadomesti z naslednjim besedilom: „Člen 3 Posebni pogoji za upravičenost do tarifnih kvot za določena vina Za uveljavljanje tarifnih kvot Skupnosti iz prilog I do III pod zaporednimi številkami 09.1001, 09.1107 in 09.1205 mora vina spremljati ali potrdilo o označbi porekla, ki ga skladno z vzorcem, določenim v Prilogi XII, izdajo ustrezni alžirski, maroški ali tunizijski organi, ali dokument VI 1 ali izvleček VI 2, izpolnjen skladno s členom 32(2) Uredbe (ES) št. 883/2001.“.

2. Priloga I se nadomesti z besedilom v Prilogi k tej uredbi.

Člen 2

Za leto 2005 je treba obseg tarifnih kvot Skupnosti, za katere se obdobje veljavnosti kvote začne pred datumom začetka veljavnosti Evro-mediteranskega sporazuma o pridružitvi med Evropsko skupnostjo in njenimi članicami na eni strani ter Ljudsko demokratično republiko Alžirijo na drugi strani, razen obsega tarifnih kvot za vina z zaporednima številkama 09.1001 in 09.1003, zmanjšati v sorazmerju z delom obdobja, ki se je izteklo pred navedenim datumom.

Člen 3

Ta uredba začne veljati tretji dan po objavi v Uradnem listu Evropske unije.

Uporabljati se začne 1. septembra 2005.

Ta uredba je v celoti zavezujoča in se neposredno uporablja v vseh državah članicah. V Bruslju, 8. septembra 2005 Za Komisijo László KOVÁCS Član Komisije

(1) UL L 109, 19.4.2001, str. 2. Uredba, kakor je bila nazadnje spremenjena z Uredbo Komisije (ES) št. 503/2005 (UL L 83, 1.4.2005, str. 13).

(2) Še ni objavljeno v Uradnem listu.

(3) UL L 343, 20.12.1985, str. 20.

(4) UL L 128, 10.5.2001, str. 1. Uredba, kakor je bila nazadnje spremenjena z Uredbo Komisije (ES) št. 908/2004 (UL L 163, 30.4.2004, str. 56).